Document ID: 32001R1620

Komission asetus (EY) N:o 1620/2001,
annettu 8 päivänä elokuuta 2001,
neuvoston asetuksen (EY) N:o 1493/1999 30 artiklassa tarkoitetun erityisen tislaustoimenpiteen aloittamisesta Italiassa pöytäviinien osalta annetun asetuksen (EY) N:o 1232/2001 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on viimeksi muutettuna asetuksella (EY) N:o 2826/2000(2), ja erityisesti sen 30 ja 33 artiklan,
sekä katsoo seuraavaa:
(1) Komission asetuksella (EY) N:o 1232/2001(3) on aloitettu asetuksen (EY) N:o 1493/1999 30 artiklassa tarkoitettu erityinen tislaustoimenpide italialaisten pöytäviinien osalta. Kyseinen tislaustoimenpide on avattu 1200000 hehtolitralle. Kyseisen asetuksen 4 artiklassa säädetään, että jäsenvaltion on annettava tarvittavat hallinnolliset määräykset tehtyjen sopimusten hyväksymiseksi ja vahvistettava vähennysprosentti, jota sovelletaan, jos tehtyjen sopimusten mukainen kokonaismäärä ylittää 1200000 hehtolitran määrän. Tätä vähennysprosenttia laskettaessa on tapahtunut virhe, jonka johdosta vahvistetun prosenttiluvun soveltamisen jälkeen kokonaismäärä nousee 1211500 hehtolitraan. Tämän tilanteen ottamiseksi huomioon ehdotetaan, että kokonaismäärä, jonka osalta erityinen tislaustoimenpide on aloitettu Italiassa, nostetaan 1211500 hehtolitraan.
(2) Koska sopimukset on hyväksyttävä lopullisesti viimeistään 27 päivänä heinäkuuta 2001, tätä muutosta on sovellettava ennen kyseistä määräpäivää.
(3) Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 1232/2001 1 artikla seuraavasti: " 1 artikla
Aloitetaan asetuksen (EY) N:o 1493/1999 30 artiklassa tarkoitettu erityinen tislaustoimenpide, joka koskee enintään 1211500:ta hehtolitraa pöytäviinejä Italiassa."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 26 päivästä heinäkuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä elokuuta 2001.

Labels: 18
17